—

Jotta voidaan sisällyttää mukaan kolme uutta lajiketta ja laajentaa suoja kattamaan myös esikuorittu riisi, tuote-eritelmän (B kohta) ja yhtenäisen asiakirjan (3.2 kohta) Tuotteen kuvaus -kohdassa oleva seuraava kappale: ”Oryza sativa L. -lajin lajikkeista Bahía, Tebre, Gleva, Fonsa, Bomba ja Montsianell saatu ekstra-kauppaluokkaan kuuluva kokonaan hiottu riisi.” on korvattu seuraavasti: ”Oryza sativa L. -lajin lajikkeista ”Bahía”, ”Tebre”, ”Gleva”, ”Fonsa”, ”Bomba”, ”Montsianell”, ”JSendra”, ”Guara” ja ”Olesa” saatu hiottu riisi ja esikuorittu riisi, joka on viljelty käyttämällä tavanomaisen tai luonnonmukaisen tuotannon menetelmiä (taikka muita hallinnon hyväksymiä kestäviä tuotantojärjestelmiä). Hiottu riisi on ekstra-kauppaluokan vaatimusten mukaista, ja esikuorittu riisi (eli ruskeariisi) on ainoan esikuorittuun riisin sovellettavan, voimassa olevan kauppaluokan vaatimusten mukaista.” Näiden kolmen uuden riisilajikkeen sisällyttämisen vuoksi oli mukautettava myös muita Tuotteen kuvaus -kohdassa (tuote-eritelmän B kohta ja yhtenäisen asiakirjan 3.2 kohta) olevia kohtia. Seuraava teksti: ”Bahía-, Tebre-, Fonsa-, Montsianell- ja Gleva-lajikkeiden ominaisuudet ovat hyvin samanlaiset. Vaikka viljelyn aikana voi esiintyä pieniä eroja, ei lopputuotteissa ole merkittäviä eroja.” on korvattu seuraavasti: ”Kaikki tällä suojatulla alkuperänimityksellä suojatut lajikkeet ovat japonica-alalajia. Käytännöllisesti katsoen niiden kaikkien (”Bahía”, ”Tebre”, ”Fonsa”, ”Montsianell”, ”Gleva”, ”JSendra” ja ”Guara”) ominaisuudet ovat hyvin samanlaiset. Vaikka viljelyn aikana voi esiintyä pieniä eroja, ei lopputuotteissa ole merkittäviä eroja.” Seuraava teksti: ”Bomba poikkeaa muista lajikkeista sekä sen viljelyn että lopputuotteena saatavan jyvän suhteen. Se on kuitenkin otettu mukaan eritelmään sen laadun takia ja koska sitä on perinteisesti viljelty Ebron suistossa.” on korvattu seuraavasti: ””Bomba” poikkeaa muista lajikkeista sekä sen viljelyn että lopputuotteena saatavan jyvän suhteen. Se on kuitenkin otettu mukaan tuote-eritelmään sen laadun takia ja koska sitä on perinteisesti viljelty Ebron suistossa. Olesa-lajikkeen raa’at jyvät näyttävät hyvin erilaisilta kuin suojatulla alkuperänimityksellä suojattujen muiden lajikkeiden jyvät. Tämä lajike, joka on myös peräisin rajatulta maantieteelliseltä alueelta, käyttäytyy kuitenkin ruoanlaitossa samalla tavalla kuin Bomba-lajike.” Seuraava teksti: ”Näiden lajikkeiden jyvän keskustassa on runsaasti tärkkelystä sisältävä osa (”perlado” eli ”helmi”), jonka ansiosta riisi imee itseensä ruoan muiden valmistusaineiden makuja ja värjäytyy.” on korvattu seuraavasti: ”Näiden lajikkeiden amyloosipitoisuus on niin korkea, että riisi imee itseensä sopivasti ruoan muiden valmistusaineiden makuja ja värjäytyy kypsyessään.” Seuraava teksti: ”Kaikille näille lajikkeille ovat tunnusomaisia keitto-ominaisuuksien yhtenäisyys ja jyvien tasalaatuisuus. Lajikkeet soveltuvat alueen riisiruokien valmistukseen, koska niiden jyvät imevät itseensä makuja hyvin. Näin ne poikkeavat muuntyyppisistä riiseistä, kuten pitkäjyväisestä riisistä.” on korvattu seuraavasti: ”Kaikille näille lajikkeille ovat tunnusomaisia keitto-ominaisuuksien yhtenäisyys ja keitettyjen jyvien tasalaatuisuus. Lajikkeet soveltuvat alueen riisiruokien valmistukseen, koska niiden jyvät imevät itseensä makuja hyvin. Näin ne poikkeavat muuntyyppisistä riiseistä, kuten useimmista pitkäjyväisistä lajikkeista. Vaikka ”Olesa” on pitkäjyväinen lajike, se käyttäytyy ruoanlaitossa samalla tavalla kuin suojatulla alkuperänimityksellä suojatut muut lajikkeet.” Esikuoritun riisin, johon sovelletaan eri kauppaluokan vaatimuksia, kuten Tuotteen kuvaus -kohdassa (tuote-eritelmän B1 kohta ”Tuotteen määritelmä” ja yhtenäisen asiakirjan 3.2 kohta) selitetään, sisällyttämisen vuoksi oli mukautettava myös Tuotteen kuvaus -kohdan (tuote-eritelmän B kohta ja yhtenäisen asiakirjan 3.2 kohta) seuraavaa kappaletta: ”Kaikilla lajikkeilla, jotka suojataan ”Arroz del Delta del Ebro” -alkuperänimityksellä, on toimitushetkellä oltava ekstra-luokan ominaisuudet. Jyvien on oltava terveitä, niissä ei saa olla sieniä, pilaantuneita kohtia, hyönteisiä eikä loisia, vieraita hajuja eikä makuja.” Kappale on korvattu seuraavasti: ”Kaikkien lajikkeiden, jotka suojataan suojatulla alkuperänimityksellä ”Arroz del Delta del Ebro”, on toimitushetkellä oltava asiaankuuluvan kauppaluokan vaatimusten mukaisia. Jyvien on oltava terveitä, niissä ei saa olla sieniä, pilaantuneita kohtia, hyönteisiä eikä loisia, vieraita hajuja eikä makuja.” Esikuoritun riisin sisällyttämisen syyt: Esikuorittu riisi (jota kutsutaan myös ”cargoriisiksi” tai ”ruskeariisiksi”) on riisiä, josta suojatun alkuperänimityksen ainoa tällä hetkellä suojaama riisityyppi eli hiottu riisi valmistetaan. Esikuorittu riisi koostuu kypsistä riisinjyvistä, joista on poistettu ainoastaan ulkokuori, joten riisille värin antava hedelmäseinä on jäljellä. Esikuorittu riisi päätettiin lisätä suojatun alkuperänimityksellä ”Arroz del Delta del Ebro” suojattuihin riisityyppeihin, jotta voidaan mukautua muuttuviin kulutustottumuksiin. Tämäntyyppisellä tuotteella on yhä enemmän kysyntää. Uusien lajikkeiden sisällyttämisen syyt: Uudet lisätyt lajikkeet ovat jo aiemmin suojattujen lajikkeiden (”Bahía”, ”Tebre”, ”Fonsa”, ”Bomba”, ”Montsianell” ja ”Gleva”) ohella riisilajikkeita, jotka pystyvät parhaiten sopeutumaan Ebron suiston kosteikkojen olosuhteisiin. Uusien lajikkeiden keitetyllä riisillä on samat ominaisuudet kuin suojatulla alkuperänimityksellä jo aiemmin suojattujen lajikkeiden keitetyllä riisillä, ja kaikki lajikkeet – sekä vanhat että uudet – kuuluvat japonica-alalajiin. ”JSendra” on lajike, joka on korkeutensa ansiosta sopeutunut hyvin alueen ympäristöön ja vallitseviin sääoloihin, erityisesti tuulioloihin. Jyvät eivät varise herkästi, ja lajike on hyvin laonkestävä ja hyvin kestävä Pyricularia oryzae -tautia vastaan. Yhtenä kaikkein myöhäisimpänä ajankohtana (toukokuun alkupuolella) kylvettävistä lajikkeista ”JSendra” kuuluu ilmastonmuutokseen parhaiten sopeutuviin lajikkeisiin. Lajikkeella on hyvin samanlaiset ominaisuudet kuin suojatulla alkuperänimityksellä tällä hetkellä suojatuilla lajikkeilla. Myös ”Guara” soveltuu alueen ympäristöön ja vallitseviin sääoloihin. Se kuuluu hiekkamaita parhaiten sietäviin lajikkeisiin. Lajikkeella on hyvin samanlaiset ominaisuudet kuin suojatulla alkuperänimityksellä tällä hetkellä suojatuilla lajikkeilla. ”Olesa” on peräisin Ebron suistosta, ja lajike soveltuu hyvin paikalliseen ympäristöön. Lajikkeen kasvuaika on lyhyt, joten lajiketta voidaan viljellä kestävästi käyttäen vähemmän luonnonvaroja ja soveltaen ympäristöystävällisiä viljelykäytäntöjä. Lajike on hyvin laonkestävä ja sienitauteja hyvin kestävä, joten se sietää hyvin paikallista ilmastoa. Lajikkeella on hyvin samanlaiset ruoanlaitto-ominaisuudet kuin suojatulla alkuperänimityksellä jo suojatuilla lajikkeilla. Sitä, miten eri riisilajikkeet sopeutuvat eri maalajien oloihin, tutkitaan sekä yksityisellä että julkisella sektorilla Institut de Recerca i Tecnologia Agroalimentàries (IRTA) -tutkimuslaitoksen Ebron koeaseman välityksellä. Toimiala on myös erittäin tietoinen alueen ekologisesta arvokkuudesta ja ottaa sen huomioon: tasapainon saavuttaminen alueen rikkaan luonnonperinnön ja suuren sosioekonomisen merkityksen välillä on aina ollut ensiarvoisen tärkeä tavoite. Ebron suiston alueella harjoitettava riisinviljely on esimerkki siitä, miten 1800-luvun lopulla vakiintunut viljelykasvi voi lisätä merkittävästi alueen suurta arvoa luontoalueena. Siksi työ ja tutkimus jatkuvat. Tavoitteena on löytää kestävämpiä viljelykasvilajikkeita, joilla on samat tunnusomaiset ominaisuudet kuin nykyisillä lajikkeilla ja jotka pystyvät sopeutumaan Ebron suiston erityisolosuhteisiin. Sisällytettäväksi ehdotetut lajikkeet ovat tärkeitä, koska ne a) ovat kestävämpiä sienitauteja, erityisesti Pyricularia oryzae -tautia, vastaan, mikä vähentää sienitautien torjunta-aineiden tarvetta b) kestävät paremmin maaperän suolaisuutta c) sietävät hyvin hiekkamaita, varsinkin ”Guara” d) sopeutuvat paremmin ilmastonmuutoksen aiheuttamiin vaihteluihin e) ylläpitävät maatalous- ja ympäristönäkökohtien yhteensopivuutta rajatulla maantieteellisellä alueella. Uudet lajikkeet on lisätty taulukoihin, joissa esitetään riisin ominaisuudet Tuotteen kuvaus -kohdassa (tuote-eritelmän B kohta ja yhtenäisen asiakirjan 3.2 kohta).